P r i j e d l o g

Na temelju članka 147. stavka 5. Zakona o službi u Oružanim snagama Republike Hrvatske (Narodne novine, br. 73/13, 75/15, 50/16, 30/18 i 125/19), donosim

**P R A V I L N I K**

**O IZMJENAMA I DOPUNAMA PRAVILNIKA O UVJETIMA I POSTUPKU OSTVARIVANJA NAKNADE TROŠKOVA PRIJEVOZA**

Članak 1.

U Pravilniku o uvjetima i postupku ostvarivanje naknade troškova prijevoza (Narodne novine, br. 131/13) članak 3. stavak 1. mijenja se i glasi:

„(1) Redoviti dolazak i odlazak na posao i s posla organizira se na način da vrijeme čekanja od dolaska u mjesto službe do početka radnog vremena te vrijeme čekanja od završetka radnog vremena do polaska linije prijevoza iz članka 2. stavka 1. ovoga Pravilnika i/ili javnog prijevoza prema mjestu stanovanja ne prelazi 45 minuta.“

Članak 2.

U članku 9. stavku 1. riječi: „u visini od 0,75 kn“, brišu se.

Iza stavka 2. dodaje se stavak 3. koji glasi:

„(3) Visinu naknade po prijeđenom kilometru iz stavka 1. ovoga članka odlukom propisuje ministar obrane.“

Članak 3.

U članku 10. stavak 1. mijenja se i glasi:

„(1) Djelatnoj vojnoj osobi kojoj na putu ili na dijelu puta od mjesta stanovanja do mjesta službe nije organiziran prijevoz na način propisan člankom 2. stavkom 1. i člankom 3. ovoga Pravilnika isplatit će se naknada troškova prijevoza na posao i s posla koja se utvrđuje u visini cijene mjesečne karte za poslodavca najjeftinijeg javnog prijevoza ili naknada po prijeđenom kilometru ako je to povoljnije za poslodavca.“

Stavak 2. mijenja se i glasi:

„(2) Ako na putu ili na dijelu puta od mjesta stanovanja do mjesta službe ne postoji mjesni i međumjesni javni prijevoz, naknada troškova prijevoza isplaćuje se po prijeđenom kilometru.“

Članak 4.

Iza članka 10. dodaje se novi članak 10.a koji glasi:

„Članak 10.a

(1) Kod utvrđivanja povoljnosti naknade troškova prijevoza uzima se u obzir cijena mjesečne karte najjeftinijeg prijevoznika za određenu relaciju koji djelatniku osigurava redoviti dolazak na posao i odlazak s posla u smislu članka 3. ovoga Pravilnika.

(2) U slučaju da je priznavanje naknade troškova prijevoza u visini cijene mjesečne karte najjeftinijeg javnog prijevoza ili naknada po prijeđenom kilometru povoljnija ili jednaka troškovima prijevoza za poslodavca iz članka 2. stavka 1. podstavka 3. ovoga Pravilnika, djelatniku se na njegov zahtjev može priznati novčana naknada koja je povoljnija za poslodavca.“

Članak 5.

U članku 12. stavku 3. riječi: „u visini od 0,75 kn“, brišu se.

Članak 6.

U članku 13. stavku 1. riječi: „u visini 0,75 kn“, brišu se.

PRIJELAZNE I ZAVRŠNE ODREDBE

Članak 7.

(1) Dosadašnji korisnici prava na naknadu troškova prijevoza na posao i s posla dužni su podnijeti nove zahtjeve za priznavanje prava na naknadu troškova prijevoza na posao i s posla u skladu s odredbama ovoga Pravilnika u roku od 30 dana od dana stupanja na snagu ovoga Pravilnika.

(2) Dosadašnji korisnici prava iz stavka 1. ovoga članka koji podnesu zahtjev u roku iz stavka 1. ovoga članka ostvaruju pravo na naknadu u skladu s odlukom kojom im je to pravo priznato, sve do priznavanja prava u skladu s odredbama ovoga Pravilnika, a najdulje 90 dana od dana stupanja na snagu ovoga Pravilnika.

(3) Istekom roka od 90 dana od dana stupanja na snagu ovoga Pravilnika prestaju važiti sve ranije izdane odluke o pravu na naknadu troškova prijevoza te se obustavljaju isplate naknada po ranijim odlukama.

Članak 8.

 Ovaj Pravilnik stupa na snagu osmoga dana od dana objave u Narodnim novinama.

**M I N I S T A R**

**dr. sc. Mario Banožić**

KLASA:

URBROJ:
Zagreb,